Аляксандр Калодка

Аляксандр Калодка (, в. Церабостынь, Стаўбцоўскі павет, цяпер , Гродзенская вобласць — ) — беларускі грамадскі дзеяч у Аўстраліі, магістр права.

 Біяграфія 
Нарадзіўся ў сялянскай сям’і. Скончыў гарадское вучылішча ў Ярэмічах (цяпер Карэліцкі раён), у 1926 г. паступіў у Віленскую беларускую гімназію. У 1928—1932 гг. вучыўся ў польскай гімназіі імя Адама Міцкевіча ў Вільні. Супрацоўнічаў з газетамі «Беларускі дзень», «Сялянская ніва». У 1938 г. скончыў юрыдычны факультэт Віленскага ўніверсітэта з дыпломам магістра права. Працаваў у юрыдычным аддзеле грамадскага забеспячэння. У 1940—1941 гг. настаўнічаў у Вільні.

З верасня 1941 г. працаваў надзвычайным упаўнаважаным акруговага камісара ў Вілейцы, дзе займаўся беларусізацыяй адміністрацыі. У 1943 г. арыштаваны вілейскім гестапа. Быў вязнем канцэнтрацыйных лагераў Асвенцім, Біркенаў, Бухенвальд і інш. Пасля вайны працаваў у Беларускім нацыянальным камітэце, супрацоўнічаў з беларускай прэсай, Арганізацыяй былых вязняў канцэнтрацыйных лагераў.

У маі 1948 г. прыехаў у Аўстралію, працаваў на цукровых плантацыях у Квінслендзе, пазней — рабочым у Мельбурнскім порце. Арганізатар сектара Рады БНР у Аўстраліі, першага Беларускага клуба ў Мельбурне. Адзін з заснавальнікаў Беларускага аб’яднання ў Аўстраліі, якое, аднак, праз год пакінуў. Сябра Згуртавання беларусаў у Вікторыі, Згуртавання беларускіх камбатантаў, Каардынацыйнага камітэта беларускіх арганізацый у Аўстраліі, Беларускага цэнтральнага камітэта ў Вікторыі. Сталы аўтар заметак пра жыццё беларусаў Мельбурна ў газетах «Бацькаўшчына» і «Беларус». Член Беларускага інстытута навукі і мастацтва.

Пахаваны разам з жонкай Брыгітай на могільніку Фоўкнэр Меморыял Парк каля Мельбурна.

 Працы 
 Калодка, А. Беларусы ў Аўстраліі / Аляксандар Калодка // Беларуская мэмуарыстыка на эміграцыі = Belarusian memoirs in diaspora / Укл. Л.Юрэвіч. — Нью-Ёрк: БІНІМ, 1999. — 359 с. — (Belarusian Poets and Writers Series, Vol. 10). — С. 328—339.
 Калодка, А. Беларусы ў нямецкіх лягерах сьмерці // Беларус. — 1977. — № 241. — Травень. — С. 2, 4.
 Калодка, А. Вялейская турма // Зважай. — 1979. — № 2 (14). — С. 2 — 3.
 Калодка, А. Дарога сьмерці // Зважай. — 1979. — № 3 (15). — С. 5 — 6.
 Калодка, А. Доктар Янка Станкевіч // Беларускі сьвет. — 1985. — № 17 (46). — С. 18 — 20.
 Калодка, А. Напад палякаў на Жодзішкі // Зважай. — 1979. — № 4 (16). — С. 4.
 Калодка, А. Пётра Родзевіч // Зважай. — 1979. — № 1 (13). — С. 4 — 6.

 Літаратура 
 Гардзіенка, Н. Беларусы ў Аўстраліі: Да гісторыі дыяспары / Натальля Гардзіенка; Прад. І.Сурвіллы. — Мн.: Беларускі кнігазбор, 2004. — С. 424.
 Ліст Зінаіды Кадняк да Аляксандра Калодкі / Прад. й падр. да друку Н.Гардзіенкі // Запісы = Zapisy. — 2005. — № 28. — С. 298—306.


Катэгорыя:Постаці беларускай эміграцыі
Катэгорыя:Беларусы ў Аўстраліі
Катэгорыя:Вязні канцлагера Асвенцім
Катэгорыя:Вязні канцлагера Бухенвальд
Катэгорыя:Пахаваныя ў штаце Вікторыя